《仙霞岭》
明代·谢宗鍹

海上断鳌足，覆压九州外。伟哉造化力，杰起瓯越会。

元气相磅礴，蟺蜒百里内。无诸昔开国，其势自雄大。

一夫可当关，峻阻兹云最。严冬崖谷闭，凛冽冰霜载。

木杪过飞泉，偪侧崩石碍。山魈避白日，野鼠吟晨籁。

耸身已层岭，仆马苦疲惫。回视极苍茫，杉青乱烟霭。

作者简介：谢宗鍹（？ — 一六五〇），字儒美，号莱屿。澄海人。明思宗崇祯十二年（一六三九）解元。官建昌府通判。明亡，无意仕进，闭户读书，终于家，友人私谥贞穆先生。有《观古堂集》、《遁斋集》、《禦冷斋诗集》。清康熙《潮州府志》卷九上、清乾隆修《潮州府志》卷二九有传。